### Resolusjon 6: Et yrkesfagløft i møte med fremtiden.

Fra: Nordland Høyre

Det videregående skoletilbudet i Nordland har de siste årene båret preg av flere nedleggelser og kutt. I 2019 la Nordland fylkeskommune ned hele 29 linjer. Flere av linjene som ble lagt ned var yrkesfaglige linjer. Utviklingen av utdanningstilbudet i Nordland samsvarer ikke med den fremtidige etterspørselen av fagarbeidere i Nordland.

I 2035 anslår Statistiske sentralbyrå (SSB) at vi vil mangle nesten 100 000 fagarbeidere. Nordland fylke med landets laveste arbeidsledighet har et enormt behov for yrkesfaglig arbeidskraft i årene som kommer. Storsatsinger som Freyr i Mo i Rana, Gen2 i Mosjøen og Aker i Narvik er eksempler på store industrisatsinger som er helt avhengige av relevant arbeidskraft i årene fremover. Eksempler innenfor andre områder som har stort og økende behov for fagarbeidere er havbruk, byggfag og helse. Uten kompetanse og arbeidsfolk står Nordland svakt i møte med et industrieventyr.

I dag er Nordland et av fylkene med aller best økonomi i landet. Nordlands økonomi er god på grunn av næringen, men Nordland får ikke nok støtte fra offentlige midler. Ung hjerneflukt er en stor utfordring i Nord og vi trenger flere folk i nord. Det står ikke på pengene, men på politisk vilje. Ny grønn industri krever et kraftløft i yrkesfaglinjene i hele landet. Utviklingen av nedleggelser må snus, mens satsingen må inn. Den offentlige støtten vil derfor sette i gang finansieringsprogrammer for næringslivet, for å dele sysselsettingskostnadene til unge nyutdannede. Slik blir det lettere å beholde unge mennesker i ulike deler av landet etter endt utdanning.

**Høyre vil:**

* satse på yrkesfaglinjer som samsvarer med kompetanseetterspørselen til det lokale næringslivet.
* at det skal være høy terskel for å legge ned en linje på en videregående skole.
* jobbe for modulbasert og digital undervisning i stedet for nedleggelser og kutt i tilbudene.
* støtte private initiativ og etablering av fagskoler som bidrar til å dekke behovet for flere fagarbeidere.